Telescoapele de tip "survey" sunt concepute pentru a scana zone mari ale cerului rapid și profund,
căutând cele mai rare și mai interesante obiecte astronomice.
Ele folosesc cele mai recente tehnologii în misiunile de prospectare și produc cantități uriașe de date.
Cele două telescoape "survey" ale ESO sunt active în fiecare noapte senină,
cartografiind cu atenție emisfera sudică a cerului.
Acesta este ESOcast!
Informaţii ştiinţifice de ultimă oră şi alte noutăţi de la ESO - Observatorul European Austral.
VISTA și VST -
două puternice telescoape de tip "survey":
VISTA, Telescopul pentru astronomie în spectrul vizibil şi infraroşu,
și VST, Telescopul de tip "survey" al VLT.
Ambele telescoape se află la Observatorul ESO Paranal din Chile
și ele sunt, fără îndoială, cele mai puternice telescoape dedicate sondajului-imagistic din lume.
Aceste telescoape caută acul în carul cu fân:
obiecte astronomice rare - precum asteroizii cu potențial periculos din apropierea Pământului, clustere ascunse, explozii stelare şi quasari îndepărtaţi.
Spre deosebire de telescoapele mari, care se concentrează în detaliu pe părți mici ale cerului,
VISTA și VST observă porţiuni largi ale cerului.
Rezultă arhive imense de date științifice, cu multe obiecte interesante.
Acestea pot fi apoi studiate în detaliu de către telescoapele mult mai mari, precum VLT.
Oglinda principală a VISTA are 4,1 metri în diametru,
ceea ce îl face cel mai mare telescop din lume dedicat urmăririi cerului în lungimi de undă ale spectrului apropiat-infraroşu.
În plus, acesta este echipat cu o super-cameră de 67 megapixeli, care are cea mai largă acoperire dintre aparatele de fotografiat din această categorie.
VISTA a început activitatea în anul 2010
și poate observa cerul cu o sensibilitate care este de 40 de ori mai mare decât cea obținută cu telescoapele anterioare.
Prin observarea în lumină infraroșie, VISTA poate studia obiecte care ar putea fi imposibil de văzut în lumina vizibilă, deoarece acestea sunt reci, acoperite de nori de praf
sau pentru că lumina lor a fost deplasată de la spectrul vizibil către roșu.
VST este un telescop de 2,6 metri, echipat cu o camera CCD de 268 megapixeli
cu un câmp de vizualizare cât de patru ori aria Lunii pline.
VST observă cerul de noapte în lumina vizibilă, completând astfel observaţiile telescopului VISTA.
VISTA și VST produc cantități imense de date
și cresc considerabil potențialul de descoperiri ştiinţifice ale Observatorului Paranal.
Datele sunt stocate în arhive mari de imagini si cataloage de obiecte
care pot fi utilizate de către astronomi zeci de ani de acum încolo.
Telescoapele de tip "survey" vor juca un rol vital în pregătirea instrumentelor viitoare.
Unele dintre descoperirile lor vor fi studiate mult mai detaliat cu ajutorul viitorului E-ELT.
Telescoapele de tip "survey" ale ESO vor continua cartografierea cerului în cele mai mici detalii.
Descoperirile lor vor ajuta în abordarea unora dintre cele mai interesante probleme din astrofizica de astăzi -
inclusiv structura Căii Lactee și natura misterioasei materii negre sau a energiei întunecate.
Transcriere: ESO; traducerea: Paul Robu